再吟六詩四首拜呈  其二
作者：孔平仲
朝代：宋

paragraphs: 累日欲修禮，今茲清飲陪。
位分乾卦畫，人比晉卿才。
宗廟精禋近，侯邦舞羽來。
光華連七璧，符采綴三台。
儀鳳須論德，良弓自有材。
雄鋩皆帝劍，直節倍公槐。
吏計無先善，人情且去哀。
箴思丹扆補，彩喜碧油回。
穆若親朋會，欣然肺腑開。
馳蛟參駿軌，朽馭愧駑駘。